Jesu masaré bu'êka be'ro Galiléiapɨ ĩ'yâ kusiawĩ.
Kɨ̃ɨ̂ Judeu masa wẽherí niîgɨ,
Judéia di'tapɨre wa'â sĩ'ritiwĩ.
Tiîtare Judeu masa yẽkɨ sɨmɨá wi'sêriakã naâ weé'kere wãkû siru tuurãtirã weewã́.
Tohô weérã tií bosê nɨmɨ niiátoho dɨporoakã Jesu akabihírã kɨ̃ɨ̂re niîwã:
—A'topɨ́re tohâ ke'atikã'ya.
Mɨ'ɨ̂ bu'esére siru tuúrã tiro Judéiapɨ toháagɨsa'.
Toopɨ́ naâpɨre weé ĩ'yogɨ wa'âya.
Masá mɨ'ɨ̂re masî dutigɨ,
naâ ĩ'yâtiropɨ weé ĩ'yotikã'ya.
Mɨ'ɨ̂ teeré weé ĩ'yogɨ,
niî pe'tirã ĩ'yóropɨ weé ĩ'yogɨ wa'âya,
niîwã.
Kɨ̃ɨ̂ akabihírãpɨta kɨ̃ɨ̂re ẽho peótiwã.
Jesu naâre niîwĩ:
—Yɨ'ɨ̂ no'ó ɨaró wa'â masitisa'.
Yɨ'ɨ̂ pakɨ yɨ'ɨ̂re kũû'ke ehá wee' yuhûpɨ.
Mɨsâ pũrikãre wió wee';
no'ó ɨaró wa'â masi'.
A'ti ɨmɨ́kohokãharã yã'âro weerã́ mɨsâre ĩ'yâ tu'titima.
Naâ yã'âro niiséti'kere werekã́,
yɨ'ɨ̂re ĩ'yâ tu'tima.
Mɨsâ bosê nɨmɨre ĩ'yârã wa'âya.
Yɨ'ɨ̂ pakɨ yɨ'ɨ̂re kũû'karo ehá wee'.
Tohô weégɨ ni'kâroakã maa yɨ'ɨ̂a' wa'á wee',
niîwĩ Jesu.
Tohô niîka be'ro Galiléiapɨta tohákã'wĩ.
Kɨ̃ɨ̂ akabihírã Jerusalẽ́pɨ bosê nɨmɨ ĩ'yârã wa'âwã.
Be'ropɨ́ Jesu kẽ'ra kɨ̃ɨ̂ akabihírãre siru tuú wã'kawĩ.
Toopɨ́re neê etâgɨ,
masâ ĩ'yotiwĩ.
Kɨ̃ɨ̂re masikã́ ɨatíwĩ.
Tií bosê nɨmɨ niikã́,
Judeu masa wiôrã Jesuré a'mârã,
“Sõ'ó niîkɨ waro no'opɨ́ niîsari?”
niîkãrã niîwã.
Jesuré pãharã́ masá a'tîro niîkãrã niîwã.
Ãpêrã “Ãyugɨ́ niîmi”,
niîkãrã niîwã.
Ãpêrã pe'e “Niîtimi,
masaré niî soogɨ yã'agɨ́ niîmi”,
niîkãrã niîwã.
Judeu masa wiôrãre uîrã,
niî pe'tirã tɨ'óropɨ Jesu yeékãhasere uúkũtiwã.
Jerusalẽ́pɨ bosê nɨmɨ dekôtiri kura Jesu Õ'âkɨ̃hɨ wi'ipɨ sãhá,
masaré bu'êwĩ.
Kɨ̃ɨ̂ bu'esére tɨ'órã,
Judeu masa wiôrã tɨ'o mariáwã.
—Ã'rí bu'êtimigɨ,
de'ró weégɨ toô kã'ro masîti?
niîwã.
Jesu naâre niîwĩ:
—Yɨ'ɨ̂ bu'esé,
yee mehéta niî'.
Yɨ'ɨ̂ pakɨ,
yɨ'ɨ̂re o'ôo'kɨ yee niî'.
No'ó Õ'âkɨ̃hɨ ɨaró weé sĩ'rigɨ noho yɨ'ɨ̂ uúkũsere “Diakɨ̃hɨ́ta niî'”,
niî masîgɨsami.
“Õ'âkɨ̃hɨ dutiró bu'êmi.
Kɨ̃ɨ̂ ɨaró bu'êtimi”,
niîgɨsami.
Ni'kɨ́ kɨ̃ɨ̂ ɨaró uúkũ ma'agɨ “Kɨ̃ɨ̂ ãyuró uúkũ me'rimi” niikã́ tɨ'ó sĩ'risami.
Ãpí Õ'âkɨ̃hɨ ɨaró weregɨ́ pe'e masá “Õ'âkɨ̃hɨre ãyú yɨ'rɨami” niikã́ ɨasamí.
Kɨ̃ɨ̂ pũrikã niî sooti,
diakɨ̃hɨ́ uúkũsami.
Mɨsâre Õ'âkɨ̃hɨ dutî'kere Moisé o'ôkɨ niîwĩ.
Tohô weemíkã,
mɨsâ neê ni'kɨ́ teé dutisére weé wee'.
De'ró weérã mɨsâ yɨ'ɨ̂re wẽhé sĩ'riti?
niî sẽrí yã'awĩ.
Masá kɨ̃ɨ̂re niîwã:
—Noá mɨ'ɨ̂re wẽhé sĩ'riti?
Mɨ'ɨ̂ wãtî sãháa no'o'kɨ niísa'.
Jesu naâre niîwĩ:
—Sihâ masitigɨre saurú niikã́ yɨ'rɨókã ĩ'yâ ɨkɨá tĩharã,
yɨ'ɨ̂re wẽhé sĩ'ri'.
De'ró weérã mɨsâ ɨkɨáti?
Moisé mɨsâre a'tîro dutîkɨ niîwĩ:
“Mɨsâ põ'ra ɨmɨaré ni'kâ semana bahuáka be'ro naâ õ'rekɨhɨ́ yapa kaserore yehê kõ'aya”,
niîkɨ niîwĩ.
Kɨ̃ɨ̂ tohô dutiátoho dɨporo mɨsâ yẽkɨ sɨmɨá maatá tohô wee mɨháti tohakãrã niîwã.
Apé tero naâ saurú niikã́ bahuá boosama.
Naâ bahuáka be'ro ni'kâ semana keoró saurúta niî boosa' taha.
Mɨsâ Moisé dutî'kere keoró weé sĩ'rirã,
saurú niîmikã,
naâ õ'rekɨhɨ́ yapa kaserore yehê kõ'asa'.
Tohô weemírã,
yɨ'ɨ̂ saurú niikã́ ni'kɨré yɨ'rɨókã ĩ'yârã,
yɨ'ɨ̂ me'ra tɨ'sá weeti?
Bu'îkãhase bahû yoaropɨkãhase di'akɨ̃re ĩ'yâ besetikã'ya.
Keoró ĩ'yâ toharãpɨ beseyá,
niîwĩ Jesu.